偈頌一百零二首  其三四
作者：釋慧遠
朝代：宋

paragraphs: 咄咄牯牛兒，森森頭角露。
恣貪肥膩草，脹殺孃生肚。
憶昔未離羣，已作牛王步。
今既離羣去，觸諱沒回互。
沒回互病最堪憂，灌澉依前是好牛。
有時喜，未跨門欄先撒𡱢。
有時瞋，掉尾昂頭不顧人。
有時好，舌端攬盡千峰草。
有時惡，掣斷鼻頭雙服索。
而今風和日暖，江南江北去何之，佇看深耕淺種拕犁拽杷正當時。
稍乖角，覓便宜。
老夫不惜操刀手，生捉歸來活剝皮。